राष्ट्रिय हक्कीमा आर्मी च्याम्पियन
त्रिभुवन आर्मी क्लबले गिरिजाप्रसाद कोइराला स्मृति चौथो राष्ट्रिय पुरुष हक्की प्रतियोगिताको ट्रफी जितेको छ । सोमबार राति विराटनगरमा सम्पन्न फाइनलमा आर्मीले विभागीय प्रतिद्वन्द्वी नेपाल पुलिस क्लबलाई १–० गोलले पराजित गर्दै उपाधि जित्यो ।
काठमाडौँ — त्रिभुवन आर्मी क्लबले गिरिजाप्रसाद कोइराला स्मृति चौथो राष्ट्रिय पुरुष हक्की प्रतियोगिताको ट्रफी जितेको छ । सोमबार राति विराटनगरमा सम्पन्न फाइनलमा आर्मीले विभागीय प्रतिद्वन्द्वी नेपाल पुलिस क्लबलाई १–० गोलले पराजित गर्दै उपाधि जित्यो ।साबिक विजेता आर्मीले उद्घाटन खेलमा समेत पुलिसलाई हराएको थियो । पहिलो संस्करण गण्डकी र दोस्रो संस्करण लुम्बिनीले जितेका थिए ।लिगमा सहजै जित पाए पनि आर्मीले फाइनलमा निकै संघर्ष गर्नुपरेको थियो । ४१ औं मिनेटमा आर्मीका काशीराज राईले गरेको गोल निर्णायक बन्यो । आर्मीका नितिज न्यौपाने म्यान अफ द म्याच भए ।प्रतियोगिताका उत्कृष्ट गोलरक्षक पुलिसका हरिदत्त पाण्डे, इमर्जिङ प्लेयर सुदूरपश्चिम प्रदेशका महेश नेपाली, सर्वाधिक गोलकर्ता आर्मीका रोमन राना, उत्कृष्ट डिफेन्डर पुलिसका योगेश बारघरे र सर्वोत्कृष्ट खेलाडी आर्मीका नितिश न्यौपाने भए ।नेपाल हक्की संघद्वारा आयोजित प्रतियोगिताको विजेता आर्मीले ७५ हजार र उपविजेता पुलिसले ४१ हजार रुपैयाँ प्राप्त गरे । मधेश प्रदेशलाई पराजित गर्दै तेस्रो भएको सुदूरपश्चिम प्रदेशले २५ हजार रुपैयाँ पायो ।खेलाडीलाई पुरस्कृत गर्दै कोशी प्रदेशका मुख्यमन्त्री हिक्मतकुमार कार्कीले विराटनगरमा दक्षिण एसियाली महिला हक्की प्रतियोगिता आयोजना गर्न आवश्यक सहयोग गर्ने बताए । उनले आवको नीति कार्यक्रम एवं बजेटमा यस प्रतियोगितालाई राख्ने बताउँदै मुख्यमन्त्री कार्कीले हक्कीका लागि आवश्यक पर्ने जग्गा जोहो गरे प्रदेश सरकारले अन्तर्राष्ट्रियस्तरको रंगशाला निर्माण गर्न सहयोग गने प्रतिवद्धता जनाए ।